કેન્દ્ર સરકારે પ્રજા સમક્ષ રજૂ કરવાની થતી કોઈપણ માહિતીમાં જે પુખ્તતા કે ગંભીરતા દાખવવાની હોય છે તેનો આપણા મંત્રાલયો અને તેના પ્રધાનોમાં ઘોર અભાવ છે. કેટલાક પ્રધાનો તો હજુ પણ માનસરોવર યાત્રાએ ગયેલા રાહુલ ગાંધીના ફોટોગ્રાફમાં તેમના હાથમાં રહેલી લાકડીનો પડછાયો કેમ નથી દેખાતો એના પર જાહેર ચર્ચાઓ કરે છે. દેશ કારમી મોંઘવારી અને આર્થિક સાંકડમાંથી ભીંસાઈને પસાર થઇ રહ્યો છે ત્યારે કેન્દ્રના નેતાઓ મોહમ્મદ તુઘલખનો બુદ્ધિકોશ અનુસરવા બેઠા છે.